寄南康使君仲晦五十二兄
作者：黄銖
朝代：宋

paragraphs: 故人久已別，出擁朱轅轓。
昨嘗枉札素，謂言尋里門。
云胡不踐諾，使我心煩冤。
天門深九重，叫閽聞有言。
狺狺猛犬吠，曀曀黄霾昏。
何由一褰開，豁然見乾坤。
沈憂諒難寤，掩默孰與論。
秋風吹層波，落葉何翩翻。
林端月照夜，谷口雲迷村。
誰同紫芝友，桂枝誰攀援。
江蘺老已盡，况復芳蘭蓀。
應當虎符戀，煢煢勞夢魂。